P9_TA(2021)0026

Tnaqqis tad-disparità bejn il-ġeneri fil-qasam diġitali: il-parteċipazzjoni tan-nisa fl-ekonomija diġitali

Riżoluzzjoni tal-Parlament Ewropew tal-21 ta’ Jannar 2021 dwar tnaqqis tad-disparità bejn il-ġeneri fil-qasam diġitali: il-parteċipazzjoni tan-nisa fl-ekonomija diġitali (2019/2168(INI))

(2021/C 456/20)

Il-Parlament Ewropew,

— wara li kkunsidra l-Artikoli 2 u 3(3), it-tieni subparagrafu, tat-Trattat dwar l-Unjoni Ewropea u l-Artikolu 8 tat-Trattat dwar il-Funzjonament tal-Unjoni Ewropea (TFUE),

— wara li kkunsidra l-Artikolu 23 tal-Karta tad-Drittijiet Fundamentali tal-Unjoni Ewropea,

— wara li kkunsidra d-Dikjarazzjoni u l-Pjattaforma ta' Azzjoni ta' Beijing, adottati fir-Raba' Konferenza Dinjija dwar in-Nisa fl-1995, u b'mod partikolari, il-qasam ta' tħassib “In-Nisa u l-Midja”,

— wara li kkunsidra l-Konvenzjoni dwar il-Vjolenza u l-Fastidju (Nru 190) tal-Organizzazzjoni Dinjija tax-Xogħol u r-Rakkomandazzjoni dwar il-Vjolenza u l-Fastidju (Nru 206) tal-istess organizzazzjoni, it-tnejn tal-2019,

— wara li kkunsidra l-eżitu tad-dokument tas-16 ta' Diċembru 2015 tal-laqgħa ta' livell għoli tal-Assemblea Ġenerali tan-NU dwar ir-rieżami ġenerali tal-implimentazzjoni tal-eżiti tas-Summit Dinji dwar is-Soċjetà tal-Informazzjoni,

— wara li kkunsidra l-komunikazzjoni tal-Kummissjoni tas-6 ta' Mejju 2015 bit-titlu “Strateġija għal Suq Uniku Diġitali għall-Ewropa” (COM(2015)0192), u r-rieżami ta' nofs it-terminu tal-10 ta' Mejju 2017 dwar l-implimentazzjoni ta' din il-komunikazzjoni, bit-titlu “Suq Uniku Diġitali Konness għal Kulħadd” (COM(2017)0228),

— wara li kkunsidra l-Pilastru Ewropew tad-Drittijiet Soċjali u, b'mod partikolari, il-prinċipji 1, 2, 3 u 20 tiegħu,

— wara li kkunsidra l-Pilastri II (“Il-ħolqien tal-kundizzjonijiet it-tajba biex in-networks u s-servizzi diġitali jkunu jistgħu jirnexxu”) u III (“Il-massimizzazzjoni tal-potenzjal ta' tkabbir tal-ekonomija Ewropea tagħna”) tal-istrateġija għal suq uniku diġitali tal-Kummissjoni,

— wara li kkunsidra l-qafas strateġiku għall-kooperazzjoni Ewropea fl-edukazzjoni u t-taħriġ (ET 2020),

— wara li kkunsidra l-istudji tal-Kummissjoni bit-titlu “ICT for work: Digital skills in the workplace” (L-ICT għax-xogħol: Il-ħiliet diġitali fuq il-post tax-xogħol) u “Women in the Digital Age” (In-Nisa fl-Era Diġitali),

— wara li kkunsidra l-komunikazzjoni tal-Kummissjoni tal-5 ta' Marzu 2020 bit-titlu “Unjoni ta' Ugwaljanza: Strateġija dwar l-Ugwaljanza bejn is-Sessi għall-2020-2025” (COM(2020)0152),

— wara li kkunsidra l-komunikazzjoni tal-Kummissjoni tal-1 ta' Lulju 2020 bit-titolu “Aġenda għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza” (COM(2020)0274),

— wara li kkunsidra r-rapport tal-Kummissjoni tal-1 ta' Ottubru 2013 bit-titlu “Women active in the ICT sector” (In-nisa attivi fis-settur tal-ICT),

— wara li kkunsidra l-Istudju tal-Istitut Ewropew għall-Ugwaljanza bejn is-Sessi (EIGE) tas-26 ta' Jannar 2017 bit-titlu “Gender and Digital Agenda” (Il-Ġeneri u l-Aġenda Diġitali),

— wara li kkunsidra l-konklużjonijiet tal-Kunsill tat-30 ta' Mejju 2016 dwar “L-iżvilupp tal-litteriżmu fil-midja u l-ħsieb kritiku permezz tal-edukazzjoni u t-taħriġ”,

— wara li kkunsidra l-konklużjonijiet tal-Kunsill tas-6 ta' Diċembru 2018 dwar l-Ugwaljanza bejn il-Ġeneri, iż-Żgħażagħ u d-Diġitalizzazzjoni',

— wara li kkunsidra l-konklużjonijiet tal-Kunsill tal-10 ta' Diċembru 2019 dwar Ekonomiji li Jiffavorixxu l-Ugwaljanza bejn il-Ġeneri fl-UE: It-Triq 'il Quddiem",

— wara li kkunsidra l-opinjoni tal-Kumitat Konsultattiv dwar l-Opportunitajiet Ugwali għan-Nisa u għall-Irġiel tad-19 ta' Diċembru 2018 bit-titlu “The future of gender equality strategy after 2019: the battles that we win never stay won” (Il-futur tal-istrateġija dwar l-ugwaljanza bejn il-ġeneri wara l-2019: il-battalji li nirbħu qatt ma jibqgħu battalji mirbuħa),

— wara li kkunsidra d-Dikjarazzjoni ta' Impenn dwar in-Nisa fl-Era Digitali (WID), iffirmata fl-2019 minn 27 Ministru u rappreżentanti tal-Istati Membri tal-UE flimkien man-Norveġja,

— wara li kkunsidra r-riżoluzzjoni tiegħu tal-24 ta' Mejju 2012 b'rakkomandazzjonijiet lill-Kummissjoni dwar l-applikazzjoni tal-prinċipju ta' paga ugwali għall-ħaddiema rġiel u nisa għal xogħol ugwali jew għal xogħol ta' valur ugwali (1),

— wara li kkunsidra r-riżoluzzjoni tiegħu tat-12 ta' Marzu 2013 dwar l-eliminazzjoni tal-istereotipi tas-sessi fl-UE (2),

— wara li kkunsidra r-riżoluzzjoni tiegħu tat-12 ta' Settembru 2013 dwar l-Aġenda Diġitali għat-Tkabbir, il-Mobbiltà u l-Impjieg: wasal iż-żmien li nħaffu l-ħidma tagħna (3), u b'mod partikolari l-Gran Koalizzjoni għall-Impjiegi Diġitali,

— wara li kkunsidra r-riżoluzzjoni tiegħu tat-8 ta' Ottubru 2015 dwar l-applikazzjoni tad-Direttiva 2006/54/KE tal-Parlament Ewropew u tal-Kunsill tal-5 ta' Lulju 2006 dwar l-implimentazzjoni tal-prinċipju ta' opportunitajiet indaqs u ta' trattament ugwali tal-irġiel u n-nisa fi kwistjonijiet ta' impjiegi u xogħol (4),

— wara li kkunsidra r-riżoluzzjoni tiegħu tat-28 ta' April 2016 dwar l-ugwaljanza bejn is-sessi u l-għoti ta' setgħa lin-nisa fl-era diġitali (5),

— wara li kkunsidra l-Forum 2019 tas-Summit Dinji dwar is-Soċjetà tal-Informazzjoni (WSIS) dwar “It-teknoloġiji tal-Informazzjoni u l-Komunikazzjoni biex jintlaħqu l-Għanijiet ta' Żvilupp Sostenibbli”,

— wara li kkunsidra l-Forum 2020 tad-WSIS dwar “It-trawwim tat-trasformazzjoni diġitali u s-sħubijiet globali: Il-Linji ta' Azzjoni tad-WSIS biex jintlaħqu l-Għanijiet ta' Żvilupp Sostenibbli (SDGs)”,

— wara li kkunsidra l-mistoqsija lill-Kummissjoni dwar l-għoti tas-setgħa lin-nisa u l-bniet permezz tas-settur diġitali (O-000004/2018 – B8-0010/2018),

— wara li kkunsidra r-riżoluzzjoni tiegħu tas-17 ta' April 2018 dwar l-għoti tas-setgħa lin-nisa u l-bniet permezz tas-settur diġitali (6),

— wara li kkunsidra l-laqgħa tal-kumitat interparlamentari tiegħu li saret fil-Jum Internazzjonali tan-Nisa fl-2018 dwar it-tisħiħ tal-pożizzjoni tan-nisa u l-bniet fil-midja u l-ICT,

— wara li kkunsidra l-analiżi profonda bit-titlu “Empowering women on the Internet” (It-tisħiħ tal-pożizzjoni tan-nisa fuq l-Internet), ippubblikata mid-Direttorat Ġenerali għall-Politiki Interni tal-Unjoni tiegħu fit-30 ta' Ottubru 2015 (7),

— wara li kkunsidra l-istudju bit-titlu “The underlying causes of the digital gender gap and possible solutions for enhanced digital inclusion of women and girls” (Il-kawżi sottostanti tad-disparità bejn il-ġeneri fil-qasam diġitali u s-soluzzjonijiet possibbli għal inklużjoni diġitali mtejba tan-nisa u l-bniet) ippubblikat mid-Direttorat Ġenerali għall-Politiki Interni tiegħu fil-15 ta' Frar 2018 (8),

— wara li kkunsidra l-istudju bit-titolu “Cyber violence and hate speech online against women” (Il-vjolenza ċibernetika u d-diskors ta' mibegħda online kontra n-nisa), ippubblikat mid-Direttorat Ġenerali tiegħu għall-Politiki Interni fis-16 ta' Awwissu 2018 (9),

— wara li kkunsidra l-istudju bit-titlu “Education and employment of women in science, technology and the digital economy, including AI and its influence on gender equality” (L-edukazzjoni u l-impjieg tan-nisa fix-xjenza, it-teknoloġija u l-ekonomija diġitali, inklużi l-IA u l-influwenza tagħha fuq l-ugwaljanza tal-ġeneri) ippubblikat mid-Direttorat Ġenerali għall-Politiki Interni tiegħu fil-15 ta' April 2020 (10),

— wara li kkunsidra l-istħarriġ tal-Aġenzija tal-Unjoni Ewropea għad-Drittijiet Fundamentali (FRA) bit-titlu “Violence against women: an EU-wide survey” (Il-vjolenza fuq in-nisa: stħarriġ mal-UE kollha), ippubblikat fl-2014,

— wara li kkunsidra d-Direttiva 2011/36/UE tal-Parlament Ewropew u tal-Kunsill tal-5 ta' April 2011 dwar il-prevenzjoni u l-ġlieda kontra t-traffikar tal-bnedmin u l-protezzjoni tal-vittmi tiegħu, u li tissostitwixxi d-Deċiżjoni Qafas tal-Kunsill 2002/629/ĠAI (11),

— wara li kkunsidra l-komunikazzjoni tal-Kummissjoni tad-19 ta' Ġunju 2012 bit-titlu “L-istrateġija tal-UE lejn il-Qerda tat-Traffikar tal-Bnedmin 2012-2016” (COM(2012)0286) u r-rapport ta' nofs it-terminu tas-17 ta' Ottubru 2014 dwar l-implimentazzjoni tagħha (SWD(2014)0318),

— wara li kkunsidra t-tabella ta' valutazzjoni dwar in-Nisa fl-Era Diġitali (12),

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra r-rapport tal-Kumitat għad-Drittijiet tan-Nisa u l-Ugwaljanza bejn is-Sessi (A9-0232/2020),

A. billi, skont l-Artikolu 8 TFUE, fl-attivitajiet kollha tagħha, l-Unjoni jeħtieġ li jkollha l-għan li telimina l-inugwaljanza, u li tippromwovi l-ugwaljanza bejn in-nisa u l-irġiel; billi sabiex tinkiseb l-ugwaljanza tal-ġeneri, il-bniet u n-nisa żgħażagħ jeħtieġu aċċess ugwali għat-teknoloġija u t-taħriġ diġitali, u li jkunu sikuri online; billi l-Għan ta' Żvilupp Sostenibbli (SDG) 5 jirreferi għall-ugwaljanza tal-ġeneri u t-tisħiħ tal-pożizzjoni tan-nisa, u dan jinvolvi l-użu tat-teknoloġija u l-internet;

B. billi d-diġitalizzazzjoni biddlet l-biċċa l-kbira tal-aspetti ta' ħajjitna b'mod fundamentali, b'modi li joħolqu għadd bla qies ta' opportunitajiet iżda li jippreżentaw ukoll sfidi ġodda; billi l-kriżi tal-COVID-19 u l-konsegwenzi tagħha x'aktarx li jirriżultaw f'bidliet permanenti għall-ħajja fl-Ewropa, fejn id-diġitalizzazzjoni se jkollha rwol ewlieni; billi l-impatt tad-diġitalizzazzjoni fuq il-prospetti ta' impjieg tan-nisa u r-ramifikazzjonijiet tat-telexogħol jeħtieġ li jiġu riċerkati u evalwati; billi l-bilanċ bejn it-telexogħol, il-ħajja privata u r-responsabbiltajiet ta' indukrar iżid pressjoni addizzjonali, u n-nisa għalhekk jiffaċċjaw piż emozzjonali, mentali u soċjali akbar; billi, minħabba l-pandemija, is-suq tax-xogħol qed jiffaċċja l-isfida bi trasformazzjoni diġitali ewlenija;

C. billi l-istereotipi tal-ġeneru jikkostitwixxu ostaklu serju għall-ugwaljanza bejn in-nisa u l-irġiel, jikkontribwixxu għas-segregazzjoni tal-ġeneru fl-edukazzjoni u fl-impjieg, filwaqt li jwessgħu aktar id-disparità bejn il-ġeneri fis-settur diġitali u jipprevjenu l-parteċipazzjoni sħiħa tan-nisa bħala utenti, innovaturi u ħallieqa; billi l-istereotipi komuni jassoċjaw il-kapaċità intellettwali ta' livell għoli aktar mal-irġiel milli man-nisa, u dawn l-istereotipi huma approvati minn, u jinfluwenzaw l-interessi tat-tfal ta' età daqstant żgħira daqs dik ta' sitt snin, speċifikament il-bniet;

D. billi l-Indiċi tal-Ugwaljanza bejn il-Ġeneri għall-2019 jiżvela inugwaljanzi persistenti bejn il-ġeneri fis-settur diġitali;

E. billi d-data tal-Eurostat mill-2018 uriet li madwar 1,3 miljun persuna kienu qed jistudjaw it-Teknoloġiji tal-Informazzjoni u tal-Komunikazzjoni (ICTs) fl-Unjoni Ewropea u li l-bniet u n-nisa fil-biċċa l-kbira kienu fil-minoranza, u jammontaw għal 17 % biss tal-istudenti kollha tal-ICT fl-UE;

F. billi 73 % tas-subien li għandhom bejn il-15 u s-16-il sena jħossuhom komdi jużaw apparat diġitali li huma anqas familjari miegħu, meta mqabbla ma' 63 % tal-bniet tal-istess grupp ta' età (13) li jħossuhom inqas kunfidenti, minkejja l-fatt li jipposjedu l-ħiliet biex ikunu aqwa mis-subien fil-litteriżmu diġitali;

G. billi l-istereotipi tal-ġeneru jinfluwenzaw ħafna l-għażliet tas-suġġetti; billi huma ftit it-tfajliet adolexxenti fl-Istati Membri tal-UE (inqas minn 3 %) li jesprimu interess li jkunu jaħdmu bħala professjonisti tal-ICT meta jkollhom 30 sena (14); billi l-għalliema u l-ġenituri jistgħu japprofondixxu l-istereotipi tal-ġeneru billi jiskoraġġixxu lill-bniet milli jsegwu karriera fl-ICT; billi l-eliminazzjoni tal-aspettattivi speċifiċi għall-ġeneru dwar il-professjonijiet u t-trawwim ta' mudelli femminili fix-xjenza, it-teknoloġija, l-inġinerija u l-matematika (STEM) u l-ICT jistgħu jinkoraġġixxu lill-bniet jistudjaw l-ICT;

H. billi n-nisa fis-settur tal-informazzjoni u l-komunikazzjoni jaqilgħu 19 % inqas mill-irġiel; billi d-differenza bejn il-ġeneri fil-pagi tikkontribwixxi direttament għad-differenza bejn il-ġeneri fil-pensjonijiet (15); billi l-livelli tas-salarji tan-nisa u tal-irġiel iridu jkunu konsistenti mal-prinċipju tal-ġustizzja u l-ugwaljanza;

I. billi madwar id-dinja kollha, in-nisa bħala grupp demografiku jużaw l-internet inqas ta' sikwit mill-irġiel, jew biex jinstallaw software jew jużaw servizzi tar-radju u t-televiżjoni online, servizzi bankarji online jew servizzi tal-kummerċ elettroniku;

J. billi f'dawn l-aħħar sentejn kien hemm żieda fl-għadd ta' nisa li jaħdmu fiċ-ċibersigurtà, madankollu ċ-ċifri għadhom baxxi b'mod sinifikanti: in-nisa jirrappreżentaw inqas minn 20 % tal-professjonisti taċ-ċibersigurtà fl-Ewropa;

K. billi fil-futur, aktar minn 90 % tal-impjiegi huma mistennija li se jirrikjedu ċertu grad ta' ħiliet diġitali u kompetenza diġitali;

L. billi hemm ċans akbar li n-nisa jsibuha diffiċli biex isibu posthom fis-settur tax-xogħol tal-ICT minħabba diversi ostakli, bħall-istereotipi tal-ġeneru u postijiet tax-xogħol iddominati mill-irġiel u nieqsa mid-diversità; billi hemm segregazzjoni vertikali u orizzontali konsiderevoli fis-settur tal-ICT u n-nisa sikwit ikunu kkwalifikati żżejjed għall-pożizzjonijiet li jokkupaw; billi n-nisa li jokkupaw pożizzjonijiet għolja fl-inġinerija tas-software huma biss minoranza żgħira;

M. billi l-użu u l-ħolqien tas-software qed isiru assi ewlenin għat-trasformazzjoni diġitali; billi d-differenza bejn il-ġeneri fl-iżviluppaturi u l-inġiniera tas-software hija kwistjoni ta' tħassib f'termini tal-involviment tan-nisa fis-settur, flimkien mal-preġudizzji potenzjali diskriminatorji tal-ġeneru konsapevoli u inkonsapevoli fl-applikazzjonijiet tal-IA, il-videogames u l-ġugarelli, u applikazzjonijiet oħra;

N. billi l-istħarriġ tal-FRA dwar il-vjolenza kontra n-nisa juri li 14 % tan-nisa esperjenzaw fastidju ċibernetiku mill-età ta' 15-il sena (16); billi ġew rappurtati inċidenzi għolja ta' fastidju sesswali f'siti tal-edukazzjoni STEM, inklużi l-iskejjel, l-universitajiet u l-postijiet tax-xogħol, li jkomplu jeskludu lin-nisa mis-settur; billi ħafna nisa sfaw vittmi ta' forom ġodda ta' fastidju sesswali u psikoloġiku online matul il-perjodu tal-COVID-19, inkluż ibbumbardjar fuq l-internet, stalking jew theddid; billi teżisti l-ħtieġa urġenti ta' miżuri biex jiġu indirizzati dawn il-forom ġodda ta' fastidju sesswali u psikoloġiku; billi l-oġġettifikazzjoni, l-ipersesswalizzazzjoni u l-isfruttament tan-nisa online, b'mod partikolari permezz tal-pornografija bl-internet, għandhom effett devastanti fuq il-bini tas-sesswalità u fuq l-ugwaljanza bejn il-ġeneri b'mod aktar ġenerali;

O. billi l-ICT huwa settur bi proporzjon baxx ta' ħaddiema nisa; billi għadd kbir ta' nisa jabbandunaw l-edukazzjoni ta' livell ogħla, l-opportunitajiet akkademiċi u l-karrieri fl-ICT tagħhom (il-fenomenu magħruf bħala “leaky pipeline”), l-aktar minħabba nuqqas ta' bilanċ bejn ix-xogħol u l-ħajja privata, restrizzjonijiet organizzattivi u ambjent iddominat mill-irġiel; billi t-telf tal-produttività annwali għall-ekonomija Ewropea minħabba li n-nisa jħallu l-impjiegi diġitali tagħhom biex isiru inattivi huwa ta' EUR 16.1 biljun (17);

P. billi s-settur tat-tekonoloġija tal-informazzjoni ra żieda sinifikanti fil-membri nisa fuq il-bordijiet, iżda huwa wkoll is-settur bl-ogħla perċentwal ta' bordijiet li l-membri tagħhom huma kollha rġiel;

Q. billi l-kompetenza diġitali tfisser il-kapaċità li tinkiseb, tiġi pproċessata u kkomunikata l-informazzjoni diġitali, u hija affettwata mill-isfond soċjokulturali u ekonomiku; billi n-nisa jqattgħu aktar ħin mill-irġiel fl-indukrar bla ħlas u fix-xogħol domestiku; billi dan jirrestrinġi l-ħin liberu tagħhom, il-ħin tax-xogħol imħallas jew l-opportunitajiet biex jiksbu kompetenza diġitali u ħiliet fl-użu tal-internet; billi azzjonijiet immirati lejn il-qawmien ta' kuxjenza, l-isfidar tal-istereotipi u n-normi tal-ġeneru, u lejn il-kisba ta' ridistribuzzjoni aħjar tal-indukrar tat-tfal mingħajr ħlas u x-xogħol tad-dar jippermettu parteċipazzjoni akbar tan-nisa fis-swieq tax-xogħol u fit-taħriġ (diġitali), u jippermettulhom jiksbu kompetenza diġitali aħjar;

R. billi perċentwal marġinali biss tal-kapitalisti ta' riskju, investituri informali u investituri huma nisa; billi peress li l-bniet għandhom it-tendenza li jistudjaw inqas suġġetti tal-ICT u STEM mill-iskola primarja u matul l-iskola sekondarja sal-università, dan iwassal għal għadd ħafna aktar baxx ta' nisa li jaħdmu f'dawn l-oqsma fis-suq tax-xogħol u bħala fundaturi u sidien ta' kumpaniji privati u negozji ġodda; billi l-perċentwal aktar baxx ta' nisa li jipparteċipaw fit-teknoloġija għandu effett dirett fuq l-iżviluppi kollha tas-soċjetà u joħloq preġudizzju fl-innovazzjoni li jolqot it-tipi ta' innovazzjonijiet u teknoloġiji ġodda li jiġu rilaxxati lill-konsumaturi;

S. billi x-xejriet juru tnaqqis fl-għadd ta' nisa li qed isegwu edukazzjoni għolja relatata mal-ICT meta mqabbla mal-2011; billi mit-8 miljun speċjalist tal-ICT fl-UE, 17 % huma nisa; billi, kieku aktar nisa kellhom jidħlu fis-suq tal-impjiegi diġitali, is-settur jibbenefika ħafna minn ġabra ta' talenti mhux sfruttati ta' ħiliet u varjetà ta' perspettivi, li jistgħu jagħtuspinta ta' EUR 16-il biljun kull sena fil-PDG għall-ekonomija Ewropea;

T. billi, skont ir-Rapport Globali dwar id-Distakk bejn il-Ġeneri tal-Forum Ekonomiku Dinji tal-2018, 22 % biss tal-professjonisti tal-IA fid-dinja huma nisa, meta mqabbla ma' 78 % li huma rġiel, li jammontaw għal distakk bejn il-ġeneri ta' 72 % li għad irid jingħalaq; billi fl-2019, USD 92 minn kull USD 100 investiti f'kumpaniji tat-teknoloġija Ewropej marru għand timijiet fundaturi li kienu kollha rġiel (18);

U. billi l-inklużjoni diġitali tfisser il-ħila tal-individwi u l-komunitajiet kollha li jkollhom aċċess għall-ICT u l-użu tagħha; billi n-nuqqas ta' aċċess, affordabbiltà u edukazzjoni, kif ukoll l-aspettattivi u normi soċjokulturali relatati mal-ġeneru, il-parteċipazzjoni edukattiva aktar baxxa fi STEM u ICTs, l-użu limitat ta' għodod diġitali u inqas attività fuq il-pjattaformi soċjali li jirriżultaw mill-vjolenza ċibernetika fil-konfront tal-bniet u n-nisa huma kollha fatturi li jeskludu lil dawn tal-aħħar mill-inklużjoni diġitali; billi d-dimensjoni tal-inklużjoni diġitali tal-ġeneru għandha tkun parti mill-inizjattivi u l-investimenti kollha tal-UE relatati mal-ICT u d-diġitalizzazzjoni;

V. billi l-inklużjoni finanzjarja diġitali tfisser aċċess u użu diġitali ta' servizzi finanzjarji formali adatti għall-ħtiġijiet u mogħtija b'mod responsabbli bi prezz li jintlaħaq; billi l-liġijiet u n-normi li jistgħu jdgħajfu d-dritt tan-nisa li jipparteċipaw fil-forza tax-xogħol, jikkontrollaw l-assi, jistabbilixxu u jaċċessaw il-finanzjament biex ikabbru negozji formali u jieħdu d-deċiżjonijiet ekonomiċi tagħhom stess huma r-raġunijiet ewlenin għall-esklużjoni finanzjarja tan-nisa; billi madwar biljun mara għad m'għandhomx aċċess għal servizzi finanzjarji formali, minħabba n-nuqqas ta' aċċess tagħhom għal dokumenti ta' identifikazzjoni, mobiles, ħiliet diġitali u nuqqas ta' għarfien finanzjarju, kif ukoll minħabba prodotti mhux inadegwati; billi aċċess aħjar għas-servizzi finanzjarji diġitali responsabbli u użu aħjar tagħhom jistgħu jgħinu lin-nisa jibnu l-poter u l-indipendenza ekonomiċi tan-nisa;

W. billi l-kapaċità tan-nisa li jaċċessaw u jużaw it-teknoloġiji diġitali hija milquta minn ħafna fatturi, inklużi l-investimenti, ir-regolamenti u l-kompetizzjoni; billi n-nisa u l-bniet f'reġjuni rurali u li diffiċli jintlaħqu jħabbtu wiċċhom ma' sfidi u ostakli biex jaċċessaw l-internet u t-teknoloġiji u l-infrastruttura diġitali, li jżommuhom milli jkunu kapaċi jħaddnu għalkollox il-potenzjal diġitali tat-teknoloġija moderna; billi, speċjalment fil-pajjiżi li qed jiżviluppaw, in-nisa u l-bniet fiż-żoni rurali ġeneralment jaħdmu fl-agrikoltura u x-xogħol tagħhom spiss ikun mingħajr ħlas u prekarju, u dan iwassal biex huma jgħixu f'ambjenti teknoloġikament foqra u għal diffikultajiet fl-aċċessibilità tat-teknoloġiji diġitali;

Kummenti ġenerali

1. Jistieden lill-Kummissjoni u lill-Istati Membri jallinjaw il-miżuri li jrawmu t-tranżizzjoni diġitali mal-għanijiet tal-Unjoni dwar l-ugwaljanza bejn il-ġeneri; jenfasizza li t-tranżizzjoni diġitali m'għandha tħalli lil ħadd lura; jilqa' l-impenji tal-Kummissjoni biex tagħti spinta lill-parteċipazzjoni tan-nisa fl-ekonomija diġitali u fis-soċjetà tal-informazzjoni inkluża fl-Istrateġija dwar l-Ugwaljanza bejn il-Ġeneri 2020-2025; jistieden lill-Kummissjoni tkompli tindirizza d-differenza serja bejn il-ġeneri fi ħdan is-settur tal-ICT fl-aġenda diġitali, l-istrateġija diġitali Ewropea u l-politiki u l-inizjattivi l-oħra kollha tal-ħiliet u l-edukazzjoni tad-diġitalizzazzjoni, b'miżuri konkreti mmirati speċifikament li jżidu l-parteċipazzjoni tan-nisa u l-bniet fis-settur; jenfasizza li ż-żieda fil-parteċipazzjoni tan-nisa fis-settur diġitali jista' jkollha impatt importanti fuq il-ġlieda kontra l-inugwaljanzi bejn il-ġeneri, l-istereotipi u d-diskriminazzjoni, it-titjib tal-aċċess għas-suq tax-xogħol għan-nisa u l-kundizzjonijiet tax-xogħol tagħhom, kif ukoll l-indirizzar tad-differenza bejn il-ġeneri fil-pagi; jistieden lill-Kummissjoni u lill-Istati Membri jipprovdu finanzjament xieraq għal programmi mmirati biex jattiraw għadd akbar ta' bniet u nisa biex jistudjaw u jaħdmu fis-setturi STEM, jistabbilixxu programmi ta' intraprenditorija li jiffinanzjaw lin-nisa u l-bniet li jibdew proġetti teknoloġiċi jew kumpaniji ġodda, jiżviluppaw strateġiji bl-għan li jżidu l-inklużjoni diġitali tal-bniet u n-nisa, u l-inklużjoni finanzjarja diġitali, fl-oqsma relatati mal-iSTEM, l-IA u s-settur tar-riċerka u l-innovazzjoni, u jadottaw approċċ f'diversi livelli biex jindirizzaw id-distakk bejn il-ġeneri fil-livelli kollha tal-edukazzjoni u l-impjiegi fis-settur diġitali;

2. Jistieden lill-Kummissjoni tqis kif jixraq l-opportunitajiet indaqs għan-nisa u l-irġiel u d-disparità bejn il-ġeneri fil-qasam diġitali meta tinnegozja programmi fil-qafas finanzjarju pluriennali li jmiss u fondi u self fl-ambitu tal-Pjan ta' Rkupru, u żżid l-għarfien ta' dawn il-mekkaniżmi fost in-nisa; jenfasizza li l-integrazzjoni tal-perspettiva tal-ġeneri u l-ibbaġitjar skont il-ġeneru b'indikaturi li jistgħu jitkejlu għandhom ikunu parti mill-politiki li jappoġġaw l-iżvilupp tal-ICT; jistieden lill-Kummissjoni tiżgura l-integrazzjoni tal-perspettiva tal-ġeneri tal-Att dwar is-Servizzi Diġitali u tal-proposti futuri kollha relatati mal-qasam diġitali;

3. Jistieden lill-Kummissjoni u lill-Istati Membri jiżguraw l-implimentazzjoni sħiħa tad-Dikjarazzjoni Ministerjali ta' Impenn dwar in-“Nisa fl-Era Digitali”; jistieden lill-Kummissjoni timmonitorja l-implimentazzjoni tal-pjanijiet nazzjonali transsettorjali tal-Istati Membri dwar in-nisa fil-qasam diġitali;

Edukazzjoni

4. Jissottolinja l-importanza li tiġi żgurata l-integrazzjoni tal-perspettiva tal-ġeneri fl-edukazzjoni diġitali fil-livelli kollha, inkluża l-edukazzjoni extrakurrikulari, informali u mhux formali, anke għall-għalliema; jitlob li jkun hemm strateġiji speċifiċi għal gruppi ta' etajiet differenti;

5. Iħeġġeġ lill-Kummissjoni u lill-Istati Membri, kif ukoll lill-iżviluppaturi, negozji u universitajiet, jindirizzaw id-differenza bejn il-ġeneri fis-settur tal-ICT u jikkooperaw sabiex jinstabu soluzzjonijiet u jkun hemm skambju tal-aħjar prattiki għal inklużjoni aħjar tal-bniet f'suġġetti rilevanti għall-edukazzjoni diġitali minn età żgħira ħafna 'l quddiem; jitlob lill-UE u lill-Istati Membri jiżviluppaw, jappoġġaw u jimplimentaw l-azzjonijiet promossi min-NU u l-korpi tagħha;

6. Jistieden lill-Kummissjoni tindirizza bir-reqqa l-kwistjoni tal-għadd baxx ta' nisa li jipparteċipaw fi studji u karrieri fl-ICT, u tiżgura perspettiva soda tal-ġeneru fil-programm Ewropa Diġitali u l-Pjan ta' Azzjoni għall-Edukazzjoni Diġitali aġġornat, inklużi l-aċċessibbiltà u l-affordabbiltà tat-tagħmir diġitali; jistieden lill-entitajiet edukattivi jinkludu komponent tal-ġeneru fil-kurrikuli, fil-materjali edukattivi u fil-prattiki ta' tagħlim relatati mal-iSTEM u mal-ICT minn età bikrija, biex iħeġġu lill-bniet jibdew u jkomplu jistudjaw il-matematika, l-ikkowdjar, il-klassijiet tal-ICT u s-suġġetti tax-xjenza fl-iskejjel; iħeġġeġ lill-Kummissjoni u lill-Istati Membri jaħdmu mal-istituzzjonijiet edukattivi u mal-organizzazzjonijiet tas-soċjetà ċivili biex jivvalutaw u jfasslu mill-ġdid il-formati edukattivi tal-ICT;

7. Jissottolinja l-importanza li n-nisa u l-bniet ikunu awturi wkolltal-ġejjieni tagħhom fl-iSTEM, u li l-ICT issir parti integrali mill-edukazzjoni fl-iskola preprimarja u primarja, filwaqt li jiġu abbandunati l-istereotipi tal-ġeneru dannużi għall-bniet u għas-subien;

8. Jistieden lill-Kummissjoni u lill-Istati Membri jqisu l-perspettiva tal-ugwaljanza bejn il-ġeneri fl-iżvilupp tal-politiki tal-edukazzjoni diġitali biex jippermettu lill-istudenti kollha, kemm nisa kif ukoll irġiel, jaffrontaw l-isfidi futuri; jistieden lill-Kummissjoni u lill-Istati Membri jistabbilixxu skemi ta' mentoraġġ li jkollhom mudelli femminili fl-ICT fil-livelli kollha tal-edukazzjoni; jistieden lill-Kummissjoni u lill-Istati Membri jippromwovu kampanji ta' qawmien ta' kuxjenza mmirati kemm lejn l-istudenti kif ukoll lejn il-ġenituri tagħhom biex jiġġieldu l-istereotipi tal-ġeneri fil-proġetti skolastiċi u fl-impjiegi; jenfasizza l-importanza li n-nisa jingħataw il-mertu għax-xogħol tagħhom, sabiex il-bniet ma jarawx biss ismijiet maskili fil-kotba tax-xjenza, iżda jkollhom ukoll mudelli femminili;

9. Jistieden lill-Kummissjoni u lill-Istati Membri jappoġġaw it-tagħlim tul il-ħajja sabiex jiffaċilitaw it-tranżizzjoni professjonali tan-nisa għal pożizzjonijiet relatati mal-ICT, kif ukoll taħriġ u skemi sabiex tingħata spinta lill-ħiliet elettroniċi, it-titjib tal-ħiliet u t-taħriġ mill-ġdid tal-bniet u tan-nisa; jenfasizza li r-rakkomandazzjoni tal-Kunsill dwar l-edukazzjoni u t-taħriġ vokazzjonali u l-Aġenda Ġdida għall-Ħiliet għall-Ewropa jridu jiżguraw perspettiva tal-ġeneru;

10. Jistieden lill-Kummissjoni u lill-Istati Membri jadottaw politiki u miżuri biex jiġi indirizzat il-fenomenu ta' “leaky pipeline”;

11. Jitlob li l-ugwaljanza bejn il-ġeneri ssir parti konsistenti u strutturali tal-istrateġija u l-politiki futuri tal-UE għaż-żgħażagħ;

Impjiegi u intraprenditorija

12. Iħeġġeġ lill-Istati Membri jittrasponu u jimplimentaw għalkollox id-Direttiva dwar il-Bilanċ bejn ix-Xogħol u l-Ħajja Privata u jistieden lill-Kummissjoni timmonitorja b'mod effettiv biex tiżgura li ż-żewġ ġenituri jgawdu mil-liv tal-paternità, tal-ġenituri u tal-indukraturi; iħeġġeġ lill-Istati Membri jikkunsidraw l-ICT bħala mezz biex jippromwovu l-bilanċ bejn ix-xogħol u l-ħajja privata u biex josservaw ix-xejriet fid-diġitalizzazzjoni tad-dinja tax-xogħol, inkluż is-settur diġitali, sabiex jadattaw il-miżuri eżistenti tagħhom tal-bilanċ bejn ix-xogħol u l-ħajja privata, jekk meħtieġ, u biex jippromwovu u jsaħħu s-sistemi tagħhom immirati lejn distribuzzjoni ugwali tar-responsabbiltajiet ta' indukrar; f'dan il-kuntest, iħeġġeġ lill-Kummissjoni u lill-Istati Membri jintroduċu politiki li jindirizzaw is-sitwazzjoni ta' dawk li jaħdmu għal rashom, b'mod partikolari l-intraprendituri nisa fis-setturi tal-ICT u dawk diġitali, u l-ħtieġa tagħhom ta' aċċess għal sistemi ta' protezzjoni soċjali, liv tal-maternità u l-indukrar tat-tfal; jirrimarka li t-telexogħol jippermetti lin-nisa jaħdmu mid-dar u għandu l-potenzjal li jwassal għal bilanċ aħjar bejn ix-xogħol u l-ħajja privata; jinnota, madankollu, li dan għandu jiġi mmonitorjat u rregolat kif xieraq mill-Istati Membri;

13. Jisħaq li d-differenza bejn il-ġeneri fil-pagi għandha impatt negattiv fuq il-benefiċċji tas-sigurtà soċjali u d-diskrepanza fil-pensjonijiet għan-nisa, inkluż fis-settur diġitali; Jilqa' l-impenn tal-Kummissjoni li tippreżenta miżuri vinkolanti dwar it-trasparenza fil-pagi sa tmiem l-2020, filwaqt li jitqiesu kif jixraq iċ-ċirkostanzi uniċi tal-intrapriżi żgħar u ta' daqs medju tal-Ewropa, u d-diversi mudelli tas-suq tax-xogħol li jeżistu fl-UE, sabiex jiġu indirizzati b'mod effettiv id-differenzi bejn il-ġeneri fil-pagi u fil-pensjonijiet u l-faqar fix-xjuħija;

14. Jistieden lill-Kummissjoni u lill-Istati Membri jippromwovu l-ugwaljanza bejn il-ġeneri f'kumpaniji fl-ICT u f'setturi relatati u fl-ekonomija diġitali, u jadottaw politiki orizzontali biex inaqqsu d-differenza bejn il-ġeneri fl-ekonomija diġitali permezz ta' miżuri mmirati, inklużi fondi Ewropej għall-finanzjament ta' proġetti mmexxija min-nisa fis-settur diġitali, il-promozzjoni ta' għadd minimu ta' riċerkaturi nisa parteċipanti fi proġetti tal-ICT, korsijiet ta' taħriġ lid-dipartimenti tar-riżorsi umani dwar “preġudizzji diskriminatorji inkonsapevoli tal-ġeneru” biex ikun promoss ir-reklutaġġ b'bilanċ bejn il-ġeneri, it-tfassil ta' premjijiet u skemi għall-kumpaniji u l-organizzazzjonijiet li b'mod attiv jimplimentaw politiki newtrali fir-rigward tal-ġeneri marbuta ma' miri li jistgħu jitkejlu, il-promozzjoni tal-integrazzjoni tal-perspettiva tal-ġeneri fl-istrateġiji tal-kumpanji fil-produzzjoni, id-disinn u l-kummerċjalizzazzjoni tal-prodotti tal-ICT, rapporti annwali dwar id-diversità d-differenza bejn il-ġeneri fil-pagi mill-kumpaniji tal-ICT, politiki tal-akkwist pubbliku u/jew linji gwida dwar ix-xiri ta' servizzi tal-ICT mingħand fornituri li japplikaw bilanċ bejn il-ġeneri fil-kompożizzjoni tal-kumpaniji u tal-bordijiet tagħhom, il-faċilitazzjoni tad-distribuzzjoni ta' fondi Ewropej għal kumpaniji li jqisu l-kriterji tal-bilanċ bejn il-ġeneri u t-tħeġġiġ tal-implimentazzjoni ta' pjanijiet u protokolli tal-ugwaljanza bejn il-ġeneri biex tittejjeb u tiġi monitorjata l-prestazzjoni tal-kumpaniji fir-rigward tal-parteċipazzjoni tan-nisa, inkluż fil-livelli tal-ġestjoni u tat-tmexxija, kif ukoll programmi ta' mentoraġġ;

15. Jistieden lill-Kummissjoni u lill-Istati Membri jivvalutaw għalkollox il-kawżi u l-fatturi li jwasslu għal rata għolja ta' tluq tan-nisa minn karrieri diġitali; jistieden lill-Kummissjoni u lill-Istati Membri janalizzaw l-effett li għandu n-nuqqas ta' bilanċ bejn ix-xogħol u l-ħajja privata fuq il-ħila tan-nisa li jipparteċipaw fit-taħriġ ta' titjib tal-ħiliet meħtieġ biex jinżamm il-livell ta' ħiliet meħtieġ fis-settur tal-ICT; jistieden lill-Kummissjoni u lill-Istati Membri jiżviluppaw mekkaniżmi u programmi għall-integrazzjoni tan-nisa u l-bniet f'inizjattivi ta' edukazzjoni, taħriġ u impjieg fis-settur diġitali, irrispettivament mill-istatus ta' migrazzjoni legali tagħhom;

16. Jistieden lill-Kummissjoni u lill-Istati Membri jrawmu l-intraprenditorija u l-involviment tan-nisa fl-innovazzjoni u jżidu l-opportunitajiet ta' finanzjament għall-intraprendituri nisa u n-negozji ġodda diġitali mmexxija min-nisa, u jtejbu l-aċċessibbiltà tal-fondi eżistenti sabiex ikollhom opportunitajiet indaqs biex jikkompetu fis-suq uniku diġitali u jinkoraġġixxu kompożizzjoni aktar ibbilanċjata bejn il-ġeneri tal-istituzzjonijiet ta' finanzjament;

17. Iħeġġeġ lill-Kummissjoni u lill-Istati Membri jsaħħu l-finanzjament għar-riċerka dwar kwistjonijiet relatati mal-ġeneri fl-ICT;

18. Iqis li huwa ta' rilevanza kbira li jkun hemm aktar mudelli femminili u li jiżdied in-numru ta' nisa f'karigi ta' tmexxija fis-settur tal-ICT; jistieden lill-irġiel mudelli biex jitkellmu favur l-ugwaljanza bejn il-ġeneri fl-ekonomija diġitali; jenfasizza l-ħtieġa li l-kumpaniji tal-ICT jintroduċu prattiki tar-riżorsi umani li jippromwovu d-diversità, bħall-bilanċ bejn il-ġeneri fil-pożizzjonijiet maniġerjali medji u superjuri, u fuq il-bordijiet tal-kumpaniji; jilqa' l-intenzjoni ddikjarata tal-Kummissjoni li tħeġġeġ l-adozzjoni tal-proposta tal-2012 għal Direttiva dwar il-bilanċ bejn il-ġeneri fost id-diretturi mhux eżekuttivi ta' kumpaniji elenkati fil-borża (l-hekk imsejħa Direttiva dwar in-Nisa fuq il-Bordijiet), u jħeġġeġ lill-Kunsill jiżblokkaha u jadottaha;

Is-setturi tal-kultura, tal-midja u awdjoviżivi

19. Jenfasizza l-impatt tas-setturi kulturali, tal-midja, tar-reklamar u awdjoviżivi fl-iżvilupp u l-intensifikazzjoni tal-istereotipi tal-ġeneri u l-promozzjoni ta' ostakli normattivi u kulturali, replikati permezz tal-lingwa u tal-immaġnijiet imxerrda;

20. Jistieden lill-industriji awdjoviżivi u tal-midja juru dejjem aktar lin-nisa fi professjonijiet relatati mal-iSTEM u mal-ICT, u biex jintroduċu rappreżentazzjonijiet tad-diversità u ta' opportunità fi ħdan l-iSTEM u l-ICT; jistieden lill-industriji tal-midja jinkludu n-nisa fuq panels ta' diskussjoni, f'artikli tal-gazzetti u fi spazji oħra fejn jiġu ffurmati l-opinjoni pubblika u d-diskors dwar suġġetti teknoloġiċi;

21. Ifakkar fl-importanza li jiġu eliminati l-preġudizzji diskriminatorji tal-ġeneru konsapevoli u inkonsapevoli mill-algoritmi, l-applikazzjonijiet tal-IA, il-videogames u l-ġugarelli, li jnaqqsu mill-valur tar-rwol tan-nisa u jwasslu għal tnaqqis fil-parteċipazzjoni tan-nisa fl-oqsma diġitali, tal-IA u tal-ICT; jenfasizza l-ħtieġa li jiġi indirizzat il-preġudizzju fl-innovazzjoni fi ħdan is-settur tal-ICT, fejn id-disinjaturi u l-iżviluppaturi ta' servizzi, software u applikazzjonijiet tal-utenti huma fil-biċċa l-kbira rġiel u l-utenti huma prinċipalment nisa;

It-tisħiħ tal-pożizzjoni ċivika, politika u ekonomika lin-nisa

22. Jisħaq li l-ICTs jistgħu jżidu ħafna l-kapaċità tan-nisa li jieħdu sehem fil-proċessi elettorali, konsultazzjonijiet pubbliċi, stħarriġ u dibattiti, kif ukoll li jorganizzaw u jiġġieldu favur id-drittijiet tan-nisa; jistieden lill-Kummissjoni u lill-Istati Membri jqisu d-dimensjoni tal-ġeneru meta jfasslu inizjattivi tal-gvern elettroniku; jissottolinja l-effikaċja tal-użu tal-internet għal kampanji, fora u l-għoti ta' spinta lill-viżibbiltà tal-mudelli femminili;

23. Jistieden lill-Kummissjoni u lill-Istati Membri jimpenjaw ruħhom b'mod kostruttiv u jappoġġaw lill-organizzazzjonijiet tas-soċjetà ċivili diġitali u jħeġġuhom jinvolvu ruħhom fil-governanza tal-internet; jistieden ukoll lill-Kummissjoni u lill-Istati Membri jaħdmu mill-qrib man-nisa u mal-organizzazzjonijiet tas-soċjetà ċivili tan-nisa u jinvolvuhom sabiex jirrispondu aħjar u jtaffu t-tħassib li jeżisti fil-ħajja ta' kuljum tan-nisa u l-bniet meta jfasslu u jimplimentaw politiki tat-teknoloġija pubblika, u jippromwovu l-inklużjoni ekonomika u diġitali tan-nisa;

24. Iħeġġeġ lill-Istati Membri u lill-Kummissjoni jorganizzaw kampanji ta' qawmien ta' kuxjenza, ta' taħriġ u ta' integrazzjoni tal-perspettiva tal-ġeneri biex jenfasizzaw l-impatt tal-profiċjenza fl-ICT fuq it-tisħiħ tal-pożizzjoni ekonomika lin-nisa;

25. Iqis li n-nisa jeħtieġ li jiġu mħeġġa jaqdu rwol aktar kritiku fit-tfassil, l-iżvilupp, il-kostruzzjoni u l-manutenzjoni ta' bliet intelliġenti jew irħula intelliġenti;

Ġbir tad-data

26. Jilqa' l-ħolqien tat-tabella ta' valutazzjoni dwar in-Nisa fl-Era Diġitali bħala parti integrali mill-Indiċi tal-Ekonomija u s-Soċjetà Diġitali (DESI), kif ukoll l-erba' indikaturi ġodda proposti mill-EIGE fir-rapport tiegħu tal-2018 bit-titlu “Gender equality and youth: opportunities and risks of digitalisation” (L-ugwaljanza bejn il-ġeneri u ż-żgħażagħ: l-opportunitajiet u r-riskji tad-diġitalizzazzjoni);

27. Jistieden lill-Kummissjoni u lill-Istati Membri, kif ukoll lill-pjattaformi u lin-negozji, jiġbru data komparabbli diżaggregata skont il-ġeneru u l-età dwar l-użu tal-ICT, u jipproponu inizjattivi, inkluża r-riċerka, biex jifhmu u jindirizzaw il-kawżi ewlenin tad-disparità bejn il-ġeneri fil-qasam diġitali; iħeġġeġ lill-Kummissjoni u lill-Istati Membri jiġbru u jużaw data eżistenti diżaggregata skont il-ġeneru biex jippromwovu aktar riċerka fl-interazzjoni tal-fatturi differenti li jimpedixxu l-inklużjoni diġitali tan-nisa u l-bniet; jenfasizza li l-ġbir armonizzat tad-data jiffaċilita t-tqabbil u l-kondiviżjoni tad-data u tal-eżempji tal-aħjar prattiki mill-Istati Membri;

Il-ġlieda kontra l-vjolenza abbażi tal-ġeneru: Il-vjolenza ċibernetika

28. Jirrikonoxxi bi tħassib kbir iż-żieda fir-reati tal-informatika u fl-atti ta' intimidazzjoni, bullying, doxing, fastidju u vjolenza kontra n-nisa fid-dinja diġitali; jenfasizza l-importanza tal-litteriżmu diġitali u medjatiku, l-iġjene ċibernetika u ċ-ċibersikurezza; jitlob li jkun hemm fondi u kampanji biex titqajjem kuxjenza u jiġu edukati n-nisa dwar kif jiżguraw il-kontijiet u l-komunikazzjonijiet tagħhom biex jipproteġu lilhom infushom online u dwar il-komunikazzjoni soċjali rispettuża fuq l-internet biex iwissu lin-nisa dwar persuni li potenzjalment jagħtu fastidju jew huma aggressuri, kif ukoll biex jinfurmawhom dwar kif ifittxu l-għajnuna f'każ ta' inċident; iqis li tali kampanji għandhom jiġġieldu l-vjolenza abbażi tal-ġeneru u l-istereotipi tal-ġeneru, jedukaw lill-irġiel dwar l-imġiba lejn in-nisa online u jiżguraw il-libertà ta' espressjoni kontinwa tan-nisa u l-parteċipazzjoni sinifikanti fid-diskors pubbliku; iqis, barra minn hekk, li l-kumpaniji u l-iżviluppaturi għandhom jindirizzaw il-vjolenza u l-abbuż abbażi tal-ġeneru online fuq l-infrastrutturi tagħhom permezz ta' mekkaniżmi effettivi ta' rappurtar u ta' sospensjoni; jistieden lill-Istati Membri jiffaċilitaw il-mezzi ta' rapportar u jappoġġaw l-iżvilupp ta' għodod tat-taħriġ għall-forza tal-pulizija, is-sistema ġudizzjarja u s-settur tat-teknoloġija tal-informazzjoni u l-komunikazzjoni biex isaħħu l-pożizzjoni tal-aġenziji tal-infurzar tal-liġi biex jinvestigaw u jħarrku b'mod effettiv lill-aggressuri malizzjużi u jappoġġaw lill-vittmi ta' fastidju u vjolenza online;

29. Jitlob lill-istituzzjonijiet, l-aġenziji u l-korpi tal-UE, kif ukoll lill-Istati Membri u l-aġenziji tagħhom tal-infurzar tal-liġi, biex jikkooperaw u jieħdu passi konkreti sabiex jikkoordinaw l-azzjonijiet tagħhom kontra l-użu tal-ICT għat-twettiq tar-reati, inkluż il-fastidju sesswali online u t-traffikar tal-bnedmin għall-fini ta' sfruttament sesswali, u biex jiġbru data diżaggregata skont il-ġeneru dwar il-vjolenza abbażi tal-ġeneru online; jilqa' t-tħabbira tal-Kummissjoni ta' stħarriġ dwar il-vjolenza abbażi tal-ġeneru; iħeġġeġ lill-Kummissjoni u lill-Istati Membri jipprovdu finanzjament xieraq għall-iżvilupp ta' soluzzjonijiet tal-IA li jipprevjenu u jiġġieldu l-vjolenza ċibernetika, il-fastidju sesswali online, l-isfruttament tan-nisa u l-bniet, u l-fastidju fuq il-post tax-xogħol; jistieden lill-Istati Membri jagħmlu rieżami tal-liġi kriminali tagħhom biex jiżguraw li forom ġodda ta' vjolenza diġitali jiġu definiti, rikonoxxuti u kriminalizzati, u jirratifikaw il-Konvenzjoni dwar il-Vjolenza u l-Fastidju tal-ILO tal-2019, li tapplika, fost l-oħrajn, għal komunikazzjonijiet relatati max-xogħol;

30. Iqis li huwa essenzjali għall-ksib tal-ugwaljanza bejn il-ġeneri li tinħoloq edukazzjoni sesswali u dwar ir-relazzjonijiet li tkun komprensiva u adatta għall-età u tinkludi l-ġlieda kontra l-vjolenza ċibernetika u l-fastidju sesswali online, filwaqt li barra minn hekk tiġġieled l-oġġettifikazzjoni online, l-ipersesswalizzazzjoni u l-isfruttament sesswali tan-nisa; jistieden lill-Kummissjoni u lill-Istati Membri jadottaw politiki u miżuri biex jindirizzaw l-okkorrenzi ta' fastidju sesswali f'siti edukattivi u skejjel STEM, kif ukoll fi ħdan is-settur tal-ICT; jistieden lill-impjegaturi jadattaw miżuri tar-riżorsi umani biex jindirizzaw kemm il-forom antiki kif ukoll dawk ġodda ta' fastidju online, b'korsijiet ta' taħriġ obbligatorji u numri ta' emerġenza għall-vittmi;

31. Jitlob aktar miżuri vinkolanti u direttiva biex tiġi prevenuta u miġġielda l-vjolenza abbażi tal-ġeneru, inkluża l-vjolenza ċibernetika, li sikwit tkun diretta kontra nisa bħal personaġġi pubbliċi, politiċi u attivisti, u d-diskors ta' mibegħda online kontra n-nisa; jistieden lill-Kummissjoni tiżgura li l-proposta li jmiss għal Att dwar is-Servizzi Diġitali u l-qafas il-ġdid għal kooperazzjoni bejn il-pjattaformi tal-internet jindirizzaw ir-responsabbiltajiet tal-pjattaformi online fir-rigward tad-diskors ta' mibegħda mxerred mill-utenti u kontenut ieħor dannuż, abbużiv u sessist, biex tiġi protetta s-sikurezza tan-nisa online; jistieden lill-Kummissjoni tiżviluppa definizzjonijiet legali armonizzati tal-vjolenza ċibernetika u Kodiċi ta' Kondotta ġdid għall-pjattaformi online dwar il-ġlieda kontra l-vjolenza abbażi tal-ġeneru online;

Oqsma emerġenti

32. Jistieden lill-amministrazzjonijiet pubbliċi nazzjonali u lill-istituzzjonijiet tal-UE jaħdmu mas-settur privat biex joħolqu kampanji ta' mudelli fl-Ewropa kollha, li jħeġġu lill-professjonisti żgħażagħ nisa jagħżlu l-professjonijiet taċ-ċibersigurtà, b'mod li jnaqqas b'mod sinifikanti d-distakk fil-ħiliet, jagħti spinta lill-ekonomija, u jtejjeb ir-reżiljenza ġenerali tal-industrija taċ-ċibersigurtà fl-Ewropa;

33. Jisħaq fuq il-ħtieġa ta' aktar sforzi regolatorji biex jiġi żgurat li l-IA tirrispetta l-prinċipji u l-valuri tal-ugwaljanza bejn il-ġeneri u n-nondiskriminazzjoni kif minqux fl-Artikolu 21 tal-Karta tad-Drittijiet Fundamentali tal-Unjoni Ewropea;

34. Jenfasizza li teżisti ħtieġa li jiġi approfondit il-fehim, permezz ta' lenti tal-ġeneru, ta' oqsma emerġenti bħat-teħid ta' deċiżjonijiet algoritmiku, it-teknoloġija tal-blockchain u l-kriptovaluti u s-sorveljanza tad-data, u li jiġu stabbiliti strateġiji biex jindirizzawhom;

L-ugwaljanza bejn il-ġeneri fil-politiki tal-iżvilupp

35. Jesprimi t-tħassib tiegħu dwar il-possibbiltà ta' żieda fid-disparità bejn il-ġeneri fil-qasam diġitali fil-pajjiżi u fir-reġjuni li qed jiżviluppaw fil-kriżi attwali; jenfasizza l-importanza tal-promozzjoni tal-profiċjenza diġitali tan-nisa u l-bniet, l-aċċessibilità diġitali u l-affordabilità diġitali bħala strumenti biex tinkiseb l-ugwaljanza bejn il-ġeneri fl-istrateġiji ta' żvilupp; jenfasizza l-ħtieġa li l-fondi għall-iżvilupp jiġu diretti lejn il-promozzjoni tal-edukazzjoni diġitali tal-bniet u n-nisa, u li jiġu appoġġati proġetti mmexxija min-nisa fis-settur diġitali, speċjalment dawk b'impatt soċjali;

36. Ifakkar li l-persuni b'diżabilità, il-gruppi etniċi u ta' minoranza, in-nisa minn sfondi soċjoekonomiċi differenti, in-nisa akbar fl-età u n-nisa f'żoni rurali, kif ukoll in-nisa rifuġjati u migranti, jistgħu jiffaċċjaw diffikultajiet biex jaċċessaw is-servizzi diġitali u l-infrastruttura relatata; jenfasizza l-importanza ta' approċċ intersezzjonali għall-inizjattivi kollha ta' integrazzjoni tal-perspettiva tal-ġeneri fir-rigward taż-żieda fl-aċċess tan-nisa għas-servizzi diġitali u l-użu tagħhom, u għall-edukazzjoni u l-impjiegi fl-ekonomija u s-soċjetà diġitali; jistieden lill-Istati Membri jindirizzaw l-esklużjoni diġitali tal-gruppi vulnerabbli kollha fis-soċjetà u jagħmlu l-edukazzjoni tal-ICT aċċessibbli għalihom billi jadattaw il-metodi tat-tagħlim u l-iskedi ta' żmien biex iqisu l-fatturi differenti li jiddeterminaw l-aċċess tan-nisa għall-edukazzjoni;

o

o o

37. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

(1) ĠU C 264 E, 13.9.2013, p. 75.

(2) ĠU C 36, 29.1.2016, p. 18.

(3) ĠU C 93, 9.3.2016, p. 120.

(4) ĠU C 349, 17.10.2017, p. 56.

(5) ĠU C 66, 21.2.2018, p. 44.

(6) ĠU C 390, 18.11.2019, p. 28.

(7) Analiżi Profonda – “Empowering women on the Internet”, il-Parlament Ewropew, id-Direttorat Ġenerali għall-Politiki Interni, id-Dipartiment Tematiku C – Id-Drittijiet taċ-Ċittadini u l-Affarijiet Kostituzzjonali, it-30 ta' Ottubru 2015.

(8) Studju – “The underlying causes of the digital gender gap and possible solutions for enhanced digital inclusion of women and girls” il-Parlament Ewropew, id-Direttorat Ġenerali għall-Politiki Interni, id-Dipartiment Tematiku C – Id-Drittijiet taċ-Ċittadini u l-Affarijiet Kostituzzjonali, il-15 ta' Frar 2018.

(9) Studju – “Cyber violence and hate speech online against women”, il-Parlament Ewropew, id-Direttorat Ġenerali għall-Politiki Interni, id-Dipartiment Tematiku C – Id-Drittijiet taċ-Ċittadini u l-Affarijiet Kostituzzjonali, is-16 ta' Awwissu 2018.

(10) Studju – “Education and employment of women in science, technology and the digital economy, including AI and its influence on gender equality”, il-Parlament Ewropew, id-Direttorat Ġenerali għall-Politiki Interni, id-Dipartiment Tematiku C – Id-Drittijiet taċ-Ċittadini u l-Affarijiet Kostituzzjonali, il-15 ta' April 2020.

(11) ĠU L 101, 15.4.2011, p. 1.

(12) https://ec.europa.eu/digital-single-market/en/women-digital-scoreboard

(13) Indikatur 6 tal-EIGE. Sors: Skeda informattiva tal-EIGE bit-titlu “Gender equality and digitalisation in the European Union” (L-ugwaljanza bejn il-ġeneri u d-diġitilizzazzjoni fl-Unjoni Ewropea), ippubblikata fil-11 ta' Ottubru 2018.

(14) Skeda informattiva tal-EIGE bit-titolu “Gender equality and digitalisation in the European Union” (L-ugwaljanza bejn il-ġeneri u d-diġitilizzazzjoni fl-Unjoni Ewropea), ippubblikata fil-11 ta' Ottubru 2018.

(15) https://ec.europa.eu/digital-single-market/en/women-ict

(16) Stħarriġ tal-FRA –

https://www.europarl.europa.eu/RegData/etudes/STUD/2018/604979/IPOL_STU(2018)604979_EN.pdf

(17) Studju tal-Kummissjoni bit-titolu “Women in the Digital Age” (In-Nisa fl-Era Diġitali) (2018).

(18) https://2019.stateofeuropeantech.com/chapter/diversity-inclusion/article/state-di-european-tech/